එංගලන්ත සංචාරය අතරතුරදී පාකිස්තාන ක්‍රීඩකයන්ට මුදලට තරග පාවාදීමේ චෝදනාව එල්ල කළ බ්‍රිතාන්‍ය ටැබ්ලොයිඩ් පුවත්පත් වන ‘ද සන්’ පුවත්පතට එරෙහිව නීතියෙන් කටයුතු කිරීමේ ඉඩකඩ සොයා බලන බව පාකිස්තාන ක්‍රිකට් බලධාරීහු ප්‍රකාශ කළහ.සැප්තැම්බර් මස 17 වැනිදා පාකිස්තානය හා එංගලන්තය අතර ඕවල් පිටියේ දී පැවැති එක්දින තරගයේ පාකිස්තානු ඉනිමේ ලකුණු රැස් කිරීම සිදුකරනු ලැබුවේ බුකි කරුවන් සමග කලින් සූදානම් කරගත් සැලසුමක් අනුව බවට තම පුවත්පතට සාක්ෂි ලැබී ඇතැයි ‘ද සන්’ පුවත්පත ජගත් ක්‍රිකට් කවුන්සිලයට වාර්තා කොට තිබුණි.ඒ පිළිබඳ කඩිනම් පරීක්ෂණ පැවැත්වූ ජගත් ක්‍රිකට් කවුන්සිලය පැවසුවේ පිළිගත හැකි සාක්ෂි කිසිවක් නොමැති බැවින් එම චෝදනාවෙන් පාකිස්තාන ක්‍රීඩකයින් නිදොස් වනබවයි.